

|  |  |  |
| --- | --- | --- |
|  | **СТОЛИЧНА ОБЩИНА** |  |

*София 1000, ул. „Московска” № 33; тел. 9377261;* [*www.sofia.bg*](http://www.sofia.bg)

ЧРЕЗ Г-Н ЕЛЕН ГЕРДЖИКОВ

ПРЕДСЕДАТЕЛ НА СТОЛИЧЕН

ОБЩИНСКИ СЪВЕТ

ДО

Г-ЖА ГРЕТИ СТЕФАНОВА

ОБЩИНСКИ СЪВЕТНИК

СТОЛИЧЕН ОБЩИНСКИ СЪВЕТ

Относно: *Питане с рег. № СОА21-ВК66-4034/26.04.2021 г.*

**Уважаема госпожо Стефанова,**

В отговор на поставените в питането въпроси, Ви предоставям информация от направления „Транспорт и градска мобилност“, „Социални дейности и интеграция на хора с увреждания“ на Столична община и „Център за градска мобилност“ ЕАД:

Общият брой на паркоместата, определени за преференциално паркиране на ППС, превозващи лица с трайни увреждания, в зоните за почасово платено паркиране, са 1171 броя. Местата за префернциално паркиране на ППС, превозващи лица с трайни увреждания се обозначават с пътен знак Д21 (място за паркиране на ППС, превозващи хора с трайни увреждания), табели Т17 (указващи брой места и разрешено паркиране до 4 часа), табела Т18.1 (принудително преместване на нарушителите) и с пътна маркировка с изобразен международния символ за достъпност. При констатиране на нередовно паркирано ППС- без карта за преференциално паркиране, с изтекъл срок на валидност, обозначено с карта, която не е издадена по съответния ред или ППС, надлежно обозначено, но престояващо повече от допустимите 4 часа, спрямо същите се прилага предвидената в чл. 171, т. 5, б. „б“ от Закона за движение по пътищата (ЗДвП), а именно принудителна административна мярка- принудително преместване. Пътните знаци, с които се обозначават паркоместата за паркиране, носят информация за вида и режима на паркиране, условията за паркиране, броя паркоместа и др. специфични условия.

* Паркоместата в режим на почасово платено паркиране се обозначават на входовете на зоните за почасово платено паркиране с комплект от пътни знаци, включващ знак Д13 (начало на зоната на действие на изобразения пътен знак) и информационни табели Т17 (начин на заплащане, работно време, максимално допустимо време за паркиране и др.);
* Паркоместата за преференциално паркиране в зоните за почасово платено паркиране до 4 часа са безплатни, по смисъла на Наредбата за организация на движението на територията на Столична община (НОДТСО) и се обозначават със знаково стопанство;
* Паркоместа, предоставени на лица с трайни увреждания, за безплатно и денонощно паркиране по настоящ адрес на правоимащите лица, са обозначени със знаково стопанство, състоящо се от пътен знак Д21 (място за паркиране на ППС, превозващи хора с трайни увреждания), табели Т17 (съдържаща информация за регистрационния номер на ППС, което може да паркира и бр. места), както и с допълнителна табела Т18.1 (принудително преместване на нарушителите);
* Паркоместа, предоставени за безплатно паркиране на ППС на лица с трайни увреждания, в близост до местоработата им и в рамките на работното време, са обозначени с пътен знак Д21 (място за паркиране на ППС, превозващи хора с трайни увреждания), табели Т17 (съдържаща информация за регистрационния номер на ППС, което може да паркира и бр. места), както и с допълнителна табела Т18.1 (принудително преместване на нарушителите);
* Паркоместа в режим на платено паркиране „Служебен абонамент“, предоставени по реда на чл. 63 от НОДТСО са платени места и същите са обозначени с пътен знак В28 (забранено е паркирането) и информационни табели Т17 (съдържаща информация за зоната на действие на забранителния знак, работно време) и табели Т18.1 (принудително преместване на нарушителите);
* Паркоместа „Служебен абонамент“, предоставени по реда на чл. 115 от НОДТСО са безплатни и ограничени на брой. Местата над нормативно определените за безплатно паркиране се заплащат.

Съгласно разпоредбата на чл. 91, т. 8 от НОДОТСО документите за издаването на карти за преференциално паркиране на ППС, превозващи хора с трайни увреждания в зоните за почасово платено паркиране и паркингите общинска собственост на територията на Столична община могат да се подават в Столична община, включително по електронен път от персонален профил на заявител, регистриран в информационната система за сигурно електронно връчване с електронен подпис. На основание чл. 91, т. 6 от НОДОТСО е назначена комисия, която да разглежда подадените заявления. Комисията се произнася с предложение за издаване или отказ за издаване на карта за преференциално паркиране на ППС, превозващи хора с увреждания, съобразно заложените в чл. 91 от НОДТСО критерии.

Съгласно разпоредбите на чл. 90, т. 5, б. а) чл. 90а, т. 4, б а) от Наредбата за организация на движението на територията на Столична община (НОДТСО) - правоимащи лица с трайни увреждания за безплатно и денонощно паркиране на превозващо ги ППС върху специално определено и сигнализирано за тази цел място, до сградата по настоящ адрес и /или в близост до сградата по месторабота на правоимащите подават заявление по образец, утвърден от кмета на Столична община, чрез дирекция "Интеграция на хора с увреждания, програми и проекти".

В съответствие с разпоредбите на чл. 90, т. 11 и 90а, т. 11 от НОДТСО със заповед на кмета на Столична община е назначена комисия, която да разглежда подадените заявления. Съобразно утвърдените правила комисията разглежда редовността и допустимостта на искането и го разглежда по същество. Решенията на комисията се обективират в протокол.

Заплащането на пътни знаци и табели, необходими за обозначаване на различните по режим паркоместа, за паркиране в зоните за почасово платено паркиране, се поемат от „Център за градска мобилност“ ЕАД, с изключение на паркоместата, предоставени по реда на чл. 115 от НОДТСО, които се заплащат от съответните институции/организации.

За доставка на пътни знаци и табели, съгласно предоставената информация от „Център за градска мобилност“ ЕАД, се използват услугите на две външни дружества, по следните цени (без включено ДДС), които варират в завимост от доставчика:

* Общата стойност на знаково стопанство, указващо начало на зона за почасово платено паркиране, вкл. пътен знак Д13 (начало на зоната на действие на изобразения пътен знак), знак В28 (забранено паркирането), голяма информационна табела Т17 (начин на заплащане, работно време, максимално допустимо време за паркиране и др., с размер 950/550), носещ стълб и капачки е 166,06 лева или 168,83 лева;
* Общата стойност на голяма информационна табела Т17 (с размери 950/550)+ пътен знак В28, носещ стълб и капачки е 123,74 лева или 121,71 лева;
* Общата стойност на малка информационна табела Т17 (с размери 550/550, носещ стълб и капачки е 70,68 лева или 69,52 лева;
* Пътен знак Д14 (край на зоната на действие на изобразения пътен знак), носещ стълб и капачки е с обща стойност 82,18 лева или 80,83 лева;
* Знаково стопанство, указващо режим на платено паркиране „Служебен абонамент“, включващо пътен знак В28 (забранен престой и паркиране), информационна табела Т17 ( с размери 550/770), табела Т18.1 (принудително преместване на нарущителите), носещ стълб и капачки е с обща стойност 133,56 лева или 131,37 лева;
* Комплект от пътни знаци, обозначаващи местата за преференциално паркиране на ППС до 4 часа- пътен знак Д21, информационна табела Т17 ( разрешено паркиране до 4 часа, с размери 500/350), Т17 (брой паркоместа, с размери 500/250), Т18.1, носещ стълб и капачки- 126,51 лева или 124,44 лева;
* Знаково стопанство за обозначаване на персонално паркомясто за преференциално паркиране- пътен знак Д21, информационна табела Т17 ( рег. № на ППС, което може да паркира, с размери 500/250), табела Т18.1, носещ стълб и капачки, са на обща стойност 106,22 лева или 104,48 лева.

Заповедите на кмета на Столична община, с които се отказва:

1) предоставянето на правото на безплатно и денонощно паркиране върху специално определено и сигнализирано за тази цел място на ППС, превозващо лице с увреждания;

2) издаването на карта за преференциално паркиране на ППС, превозващо хора с трайни увреждания в зоните за почасово платено паркиране и паркингите общинска собственост на територията на Столична община,

могат се обжалват по реда на АПК - по административен и/или съдебен ред. Обжалването по административен ред се осъществява пред областния управител на София-град чрез кмета на Столична община в срок от 14 дни от датата на съобщаването на заповедта. При обжалване по съдебен ред срокът също е 14 - дневен срок от съобщаването на заповедта, а ако са обжалвани по административен ред – от съобщението на решението на по-горестоящия административен орган (областния управител) или от датата, до която е трябвало да се произнесе (при липса на произнасяне) пред Административен съд – София – град.

Контролът, който осъществява Столична община, чрез дирекция „Управление и анализ на трафика“ и Постоянната комисия по транспорт, организация и безопасност на движението е по отношение само на издаването на разрешение или отказ за места в режим на платено паркиране „Служебен абонамент“, по реда на чл. 63 и чл. 115 от НОДСТО.

Към 31.12.2020 г., активните стикери за локално платено паркиране са 29330 броя, от които 4292 броя за „Синя зона“, 25 038 броя за „Зелена зона“. Приходите от локално платено паркиране за периода 01.01.2020 г.-31.12.2020 г., са както следва:

* „Синя зона“- 512 хил. лв.;
* „Зелена зона“- 1 960 хил. лв.

Местата, предоставени на държавни органи и организации, по реда на чл. 115 от НОДТСО, към 28.04.2021 г. са общо 330 броя. Съгласно разпоредбата на чл. 117 от НОДТСО, всички паркоместа, над нормативно определените по чл. 115 от НОДТСО, се заплащат по цените, определени от Столичен общински съвет за паркиране в режим на платено паркиране „Служебен абонамент“. Правоимащите по чл. 115 от НОДТСО могат да ползват паркоместата в работни дни от 08:30 часа до 19:30 часа и в този смисъл същите не са от категорията на постоянно запазените места за паркиране.

В периода 2019 г.-2021 г., в резултат на прекратени договорни отношения с различни институции са били освободени 10 броя паркоместа.

Броят на паркоместата в зоните за почасово платено паркиране са около 32 000 броя.

**С УВАЖЕНИЕ,**

